b'\n_START_ARTICLE_\nPerttu Permi\n_START_PARAGRAPH_\nPerttu Permi (s. 21. syyskuuta 1972 Tornio)  on suomalainen kemisti ja professori. H\xc3\xa4n on Jyv\xc3\xa4skyl\xc3\xa4n yliopiston NMR-rakennetutkimuksen professori.\n_START_SECTION_\nEl\xc3\xa4m\xc3\xa4 ja akateeminen ura\n_START_PARAGRAPH_\nPerttu Permi kirjoitti ylioppilaaksi Tornion yhteislyseosta 1991. Lukion j\xc3\xa4lkeen h\xc3\xa4n aloitti kemian opinnot Oulun yliopistossa, josta valmistui 1997 maisteriksi. H\xc3\xa4n v\xc3\xa4itteli Oulun yliopistossa 2001 kemian tohtoriksi. V\xc3\xa4it\xc3\xb6skirjan aihe liittyi rakennekemian alaan. Kemistin\xc3\xa4 Permi on my\xc3\xb6hemminkin jatkanut rakennekemian tutkimusta._NEWLINE_Tutkijanuransa Permi aloitti 2001-2002 post doc-tutkijana Helsingin yliopiston Biotekniikan instituutissa. Vanhempana tutkijana h\xc3\xa4n toimi vuodesta 2003. Sen ohella h\xc3\xa4n sai 2002 nimityksen Oulun yliopiston rakennekemian dosentiksi. _NEWLINE_Vuonna 2004 Permi nimitettiin Helsingin yliopistossa NMR-keskuksen johtajaksi ja sen ohella h\xc3\xa4n toimi Biotekniikan instituutissa tutkimusryhm\xc3\xa4n vet\xc3\xa4j\xc3\xa4n\xc3\xa4. H\xc3\xa4n ty\xc3\xb6skenteli vuosina 2008-2013 Suomen Akatemian akatemiatutkijana. _NEWLINE_Vuosien aikana Permi on johtanut useita tutkimusprojekteja sek\xc3\xa4 tutkimukseen liittyvi\xc3\xa4 infrastruktuurihankkeita. Projektien my\xc3\xb6t\xc3\xa4 h\xc3\xa4n on hankkinut kansainv\xc3\xa4list\xc3\xa4 kokemusta. H\xc3\xa4nen asiantuntemustaan on k\xc3\xa4ytetty, kun tutkimusvirkoihin on valittu kansainv\xc3\xa4lisi\xc3\xa4 tutkijoita. H\xc3\xa4n on my\xc3\xb6s toiminut ulkopuolisena arvioijana kansainv\xc3\xa4lisiss\xc3\xa4 tutkimusinfrastruktuurihankkeissa. _NEWLINE_Permi on ollut vierailevana luennoitsijana useissa kotimaisissa ja kansainv\xc3\xa4lisiss\xc3\xa4 konferensseissa. Tutkimusty\xc3\xb6n ohessa h\xc3\xa4n on ohjannut useita pro gradu-t\xc3\xb6it\xc3\xa4 ja v\xc3\xa4it\xc3\xb6skirjoja. Tieteellisen uransa aikana Permi on julkaissut 93 kansainv\xc3\xa4lisesti noteerattua tieteellist\xc3\xa4 artikkelia sek\xc3\xa4 yhden tieteellisen monografian. Lis\xc3\xa4ksi h\xc3\xa4n on toiminut noin 20 tieteellisen julkaisusarjan riippumattomana vertaisarvioijana.\n_START_SECTION_\nProfessoriksi\n_START_PARAGRAPH_\nPermi nimitettiin Jyv\xc3\xa4skyl\xc3\xa4n yliopiston NMR-rakennetutkimuksen professoriksi vuoden 2015 alussa. Professuuri on poikkitieteellinen, ja se on kemian ja biotieteiden laitosten yhteinen. Professorina Permi tekee ydinmagneettiseen resonanssispektroskopiaan (NMR) perustuvaa rakennekemian tutkimusta, johon yhdistyy my\xc3\xb6s biologian tutkimusta. Paitsi bio- ja ymp\xc3\xa4rist\xc3\xb6tieteiden, fysiikan sek\xc3\xa4 kemian laitoksella, tutkimusta tehd\xc3\xa4\xc3\xa4n my\xc3\xb6s Jyv\xc3\xa4skyl\xc3\xa4n yliopiston monitieteellisess\xc3\xa4 tutkimusymp\xc3\xa4rist\xc3\xb6ss\xc3\xa4, nanotiedekeskuksessa (Nanoscience Center, NSC). Tutkimusty\xc3\xb6n ohella Permi kehitt\xc3\xa4\xc3\xa4 Jyv\xc3\xa4skyl\xc3\xa4n yliopiston kansainv\xc3\xa4list\xc3\xa4 tutkimus- ja koulutusyhteisty\xc3\xb6t\xc3\xa4.\n_START_SECTION_\nTutkimusalat\n_START_PARAGRAPH_\nProfessori Permin tutkimusaloihin kuuluu p\xc3\xa4\xc3\xa4asiassa NMR-spektroskopian menetelmien kehitt\xc3\xa4minen sek\xc3\xa4 NMR-spektroskopian soveltaminen biologisten makromolekyylien tutkimukseen. H\xc3\xa4n on kiinnostunut erityisesti proteiinien rakenteen ja toiminnan v\xc3\xa4lisest\xc3\xa4 yhteydest\xc3\xa4. H\xc3\xa4n on tutkinut esimerkiksi rakenteellisesti ep\xc3\xa4j\xc3\xa4rjest\xc3\xa4ytyneiden proteiinien ominaisuuksista ja sit\xc3\xa4 millainen merkitys n\xc3\xa4ill\xc3\xa4 proteiineilla niin kutsutuissa patogeeni-is\xc3\xa4nt\xc3\xa4-vuorovaikutuksissa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPerttu Permi on naimisissa ja h\xc3\xa4nell\xc3\xa4 on kolme lasta.'